生活小百科:4招慳水慳力洗碗秘笈 加鹽加麵粉KO
每次食完飯見到堆積如山的邋遢碗碟,沾滿菜渣,而且「滿面油光」,真係非常崩潰。不過其實只要利用幾樣簡單小法寶,就可以輕輕鬆鬆洗乾淨所有碗碗碟碟,仲可以慳番唔少時間!學識呢4招洗碗秘技,以後就唔怕畀人話食嘢唔做嘢啦!
第一招:食鹽
煮食落鹽可以調味,但原來鹽在洗碗的時候都可以大派用場。在黏着雞蛋漬的碗邊灑上少少鹽,再用百潔布洗擦,之後一過水,就立即乾淨晒。呢個方法仲可以對付其他頑固、難刷的菜渣漬,的確好「洗」好用。
第二招:廚房紙巾
清洗油淋淋的碗碟前,可以先用廚房紙巾抹走表面上的油污,這樣之後清洗就會更加輕鬆,而且亦可減少使用洗潔精。
第三招:麵粉
想環保一點,可以選用過期或煮食用剩的麵粉去除油污。由於麵粉具有吸油能力,只要加一匙麵粉落洗碗水,混和後再用清水沖一遍,就會變得閃閃亮喇!
第四招:檸檬皮
萬能的檸檬皮除了可以辟走異味,仲有去油除污的能力,用嚟洗碗就啱晒啦!在洗碗水中加入幾塊檸檬皮,洗出嚟嘅碗不但白白淨淨,而且更會散發出天然香氣,好似新的一樣。